Budyšin. We wobłuku wosebiteje wustajeńcy w Muzeju Budyšin wo tudyšich klempnarjach a instalaterach wotměje so jutře, štwórtk, w 17 hodź. wodźenje po energijowym centrumje na Thomasa Müntzerowej. Zajimcam předstaja tam techniske připrawy za produkciju miliny a ćopłoty a poskića jim móžnosć, zalězć na 35 metrow wysoku energijowu wěžu. Přizjewjenje trěbne njeje, zastup je darmotny. Zajimcy zetkaja so při zachodźe energijoweho centruma.
Wotewru wustajeńcu
Wojerecy. K 750. róčnicy Wojerec wotewru w tamnišej starej radnicy pjatk, 25. meje, w 13 hodź. wosebitu wustajeńcu z pohladnicami wo nowym měsće wot lěta 1957 do dźensnišeho. Přehladka budźe hač do kónca awgusta přistupna.
Wojerecy. Za wodowu wěžu při Wojerowskim dwórnišću pytaja noweho wobsedźerja. 4. junija chcedźa ju na awkciji w Drježdźanach přesadźować. Minimalna płaćizna, kotruž je Sakska ležownostna awkcija AG postajiła, wučinja 15 000 eurow. Wodowa wěža pochadźa z lěta 1907 a je kulturny pomnik. Přesadźowarjo wuraznje na to skedźbnjeja, zo je trjeba wěžu wobšěrnje ponowić. To bě hižo widźeć, jako bě wona w lěće 2011 posledni raz składnostnje wuměłstwoweje akcije zjawnje přistupna.
Rozmołwjeja so wo wuchodźe
Budyšin. We wobłuku tuchwilneje fotowustajeńcy wo žiwjenju w NDR wotměje so w Budyskim wopomnišću zajutřišim, štwórtk, w 19 hodź. podijowa rozmołwa. Přitomnaj budźetaj fotograf Harald Hauswald, kiž je w 1980tych lětach žiwjenje we wuchodnym Berlinje fotografował, a Stefan Wolle. Wón je teksty k wustajenym fotam spisał.
Ćisk. Swój sedmy drastowy bal přewjedźe Ćišćanska rejwanska skupina sobotu, 26. meje, w tamnišim hosćencu „Zeleny wěnc“. Přeprošene su mjez druhim wjacore drastowe a rejwanske skupiny z Hornjeje a Delnjeje Łužicy. Kóždažkuli narodna drasta, wšojedne z kotreho regiona, je wulce witana, njeje pak wuměnjenje za wobdźělenje. K rejam hraja Łužiscy dujerscy muzikanća z Wjelceje. Wot 18 hodź. maja wopytowarjo přistup na žurlu, bal započnje so w 19 hodź. z tradicionalnej polonezu. Zastup płaći pjeć eurow. Blida rezerwować dać móža sej zajimcy pola Gabriele Linakoweje pod telefonowym čisłom 03571/ 913 358.
Za měrliwy swět
Kamjenc. Zetkanje za měr a prawa ludow wotměje so wutoru, 22. meje, w Kamjencu. Na zarjadowanje we 18 hodź. na Šulskim naměsće přeproša zapósłanča Sakskeho krajneho sejma Marion Junge (Lěwica). Tema budźetej přiběraca wojerska wonkowna politika a njezamołwite wobchadźenje zwjazkoweho knježerstwa z prawom ludow. Organizatorka wobydlerjow Kamjenca namołwja, so aktiwnje za měrliwy swět zasadźeć a so na zarjadowanju wobdźělić.
Zahaja kupansku sezonu
Budyšin. Zo bychu Budyski wokrjes jako moderny region z tradiciju zwičnili, dźěła krajnoradny zarjad hromadźe z předewzaćom DD-V Media na imageowym filmje. Za projekt pytaja hišće hrajerjow wšěch starobnych skupin. Zwjetša jedna so wo róle bjez teksta. Wšitke róle měli přirodnje, swójbnje a awtentisce skutkować. Jednotliwe sceny nastanu wot kónca meje hač do spočatka julija na rozdźělnych městnach wokrjesa. Transport a zastaranje budźetej zaručenej. Hrajerjam płaća mały honorar. Někotre róle maja serbske temy zwobraznić. Tak pytaja žonu, kotraž zamóže jutrowne jejka debić, holcu, kotraž běžnje serbsce rěči, a muža, kiž ma křižerja předstajić, wón drje njetrjeba jěchać, měł pak z konjemi wobchadźeć móc. Zajimcy za róle njech přizjewja so z wobrazom e-mailnje pod adresu .
Přidatna móžnosć
Njebjelčicy. Wuwzaćnje wutoru, a to 15. meje, wotměje so přichodne posedźenje Njebjelčanskeje gmejnskeje rady, tónraz w Miłočanskim socialnym bydlenskim domje blisko tamnišeje žaby. Započatk budźe w 19.30 hodź. Na programje steji mjez druhim předstajenje planowanja wutwara hłowneje dróhi přez Miłoćicy. Dale chcedźa wólbny proces za Serbski sejm rozłožić.
Do srjedźowěka a baroka
Wojerecy. Historiski spektakl za cyłu swójbu lubi časowa jězba do srjedźowěka a baroka, na kotruž móža so zajimcy jutře a njedźelu na Wojerowskim hrodźe a w susodnym zwěrjencu podać. Při wjacorych stejnišćach předstaja historiske rjemjesła. Na łuce zwěrjenca demonstruja ryćerske boje, nimo toho zaklinči srjedźowěkowska live-hudźba. Na hrodźe wotwjedu wopytowarjow do wšědneho dnja baroka a pokazaja wotpowědne reje. Wopyt płaći za dorosćenych wosom, za dźěći pjeć a za swójby 14 eurow.
Blockbuster k dnjej maćerje
Budyšin. Heiner Lück, profesor za prawniske wědomosće uniwersity HalleWittenberg a čłon Sakskeje akademije wědomosćow, přednošuje jutře, wutoru, w 19 hodź. w Budyskej měšćanskej bibliotece wo symbolach měšćanskeho prawa a wo sudnistwje w měsće. W swojim přednošku zaběra so wón ze zapřijećom sudnistwa a wobswětla na jara žiwe a zabawne wašnje wuske zwiski mjez sudnistwom a městom. Zastup je darmotny. Zajimcy su wutrobnje witani.
Spominaja na wuswobodźenje
Wojerecy. Při wopomnišću we Wojerowskim nowym měsće wotměje so jutře, wutoru, w 13 hodź. zhromadne zarjadowanje města a Zwjazka antifašistow składnostnje dnja wuswobodźenja wot fašizma. Tam chcedźa na wopory wójny a antifašistiskeho spjećowanja spominać. „Zasadźujemy so za swět bjez wójny, rasizma, antisemitizma a neofašizma“, rěka w namołwje wyšeho měšćanosty Stefana Skory (CDU). Wobydlerjo njech so w bohatej ličbje na wopominanju wobdźěla.
Budyšin. Dźěćacy chór a instrumentalisća Budyskeho Serbskeho gymnazija přeprošuja wutrobnje na nalětni program sobotu, 5. meje, w 16 hodź. do awle gymnazija. Na wopytowarjow čaka pisany program tradicionelnych a načasnych spěwow, mjez druhim sep spěwow z pjera Jana Bulanka a instrumentalne přinoški, na přikład na serbskich husličkach. Cyłkowny nawod programa změje Bernadet Hencyna.
Na dźeń wotewrjenych duri
Budyšin. Z dnjom wotewrjenych duri kubłanskich a kulturnych zarjadnišćow zahaji Budyski wokrjes sobotu, 5. meje, swoje zarjadowanja k dźesaćlětnemu wobstaću wokrjesa w jeho dźensnišej formje. Wot 10 do 13 hodź. přeprošuja Kamjenski powołanski šulski centrum, Budyski powołanski šulski centrum za hospodarstwo a techniku, medijopedagogiski centrum a Budyska wokrjesna hudźbna šula na wopyt. W tym času móža sej zajimcy moderne wukubłanske wuměnjenja wobhladać. W Budyšinje budźe tohorunja móžno, z třěšneho sportnišća na město pohladać.
Budyšin. W Ludowym nakładnistwje Domowina wušła kniha „Row w serbskej holi“ změje jutře, štwórtk, w 19.30 hodź. premjeru w Budyskej Smolerjec kniharni. Trudla Malinkowa je wudała znate powědančko Marje Kubašec serbsce, němsce a pólsce. Stawiznarka wěnuje so w knize tohorunja stawizniskim pozadkam powědančka.
Projektowy chór zwučuje
Worklecy. Projektowy chór serbskich dźěći wobrubi Božu mšu lětušeho putnikowanja starych a chorych ludźi, kotraž budźe sobotu, 12. meje, w 14 hodź. w Róžeńće. Proba za to budźe sobotu, 5. meje, wot 9 hodź. do 14 hodź. we Worklečanskim Don Boskowym domje. Zajimowane dźěći su wutrobnje přeprošene sobu spěwać. Wšitcy, kotřiž rady na instrumenće hraja, njech jón tež na probu sobu přinjesu.
Boža mša wobornikow
Róžant. Dźakna Boža mša wohnjowych wobornikow z gmejnow zarjadniskeho zwjazka Při Klóšterskej wodźe budźe na swjedźenju swjateho Floriana pjatk, 4. meje, w 19 hodź. w hnadownej cyrkwi w Róžeńće. Kemše swjeći Drježdźansko-Mišnjanski biskop Heinrich Timmerevers. Wšitcy wobornicy kaž tež hosćo su na nju přeprošeni.
Berlin. Přichodne Serbske blido w Berlinje budźe štwórtk, 3. meje, w 16 hodź. w hosćencu EINSTEIN KAFFEE na Friedrichowej 206. Štóž ma lóšt a chwile, so na měsačnych zetkanjach wobdźěleć, zo by maćeršćinu w cuzbje hajił, je stajnje lubje witany. Za Serbskim blidom w Berlinje maja zajimcy dobru składnosć, swoje rěčne kmanosće nałožować a skrućeć.
Do gratownje pohladnyć
Budyšin. Kaž kóžde lěto přeprošuje Budyska wohnjowa wobora tež jutře, 1. meje, na dźeń wotewrjenych duri do swojeje gratownje w Strowotnej studni. Wot 10 hodź. móža sej zajimcy tam techniku wobhladać a na 25 metrow wysoku treningowu wěžu zalězć. W 10.30 hodź. demonstruja hašenje wohenja w kuchni, w 11 hodź. prezentuje so młodźinska wobora. K wobjedu poskićuja hrochowu poliwku z pólneje kuchnje.
Na knižnu premjeru
Budyšin. W Ludowym nakładnistwje Domowina wušła kniha „Row w serbskej holi“ změje štwórtk, 3. meje, w 19.30 hodź. premjeru w Budyskej Smolerjec kniharni. Trudla Malinkowa je wudała znate powědančko Marje Kubašec serbsce, němsce a pólsce. Stawiznarka wěnuje so w knize tohorunja stawizniskim pozadkam powědančka.
Pančicy-Kukow. We wobswětowej a wučbnej zahrodźe klóštra Marijineje hwězdy w Pančicach-Kukowje zahaja njedźelu, 29. apryla, lětušu sezonu. Wot 13 hodź. budźe zahroda přistupna, runočasnje přewjedu tam zahrodowe a nalětnje wiki. W 14.30 hodź. započnje so pisany program z livehudźbu. Tež lětsa sadźa zaso štom lěta, tónraz je to jědźna kastanija. Štom sadźitaj priorka administratorka klóštra sotra Gabriela Hesse a direktor krajneho wusyłanskeho domu MDR Sandro Viroli. Samsny dźeń wotewru tři wustajeńcy z fotografijemi a keramiskimi wudźěłkami.
Podźěłaja při pomniku
Pančicy-Kukow. Krótko do jutrow wupadnjenu dźěłowu akciju při pomniku Jakuba Barta-Ćišinskeho w Lipju chce Domowinska skupiny Pančicy-Kukow nětko nachwatać. Pomocnicy zetkaja so sobotu, 28. apryla, w 9 hodź. při pomniku. Njech sej kóždy grat sobu přinjese.
Předstaja pisany program
szl_Latn swh_Latn szl_Latn szl_Latn twi_Latn szl_Latn szl_Latn pol_Latn pol_Latn bos_Latn ces_Latn slv_Latn szl_Latn szl_Latn szl_Latn slv_Latn szl_Latn pol_Latn pol_Latn szl_Latn szl_Latn szl_Latn szl_Latn slv_Latn szl_Latn bos_Latn szl_Latn szl_Latn ces_Latn pol_Latn hrv_Latn szl_Latn szl_Latn szl_Latn szl_Latn ces_Latn